CELEX: 32021R0852
Language: sk
Date: 2021-05-27 00:00:00
Title: Vykonávacie nariadenie Komisie (EÚ) 2021/852 z 27. mája 2021, ktorým sa mení nariadenie Rady (ES) č. 32/2000 a nariadenie Komisie (ES) č. 847/2006, pokiaľ ide o vylúčenie dovozu výrobkov s pôvodom v Spojenom kráľovstve z colných kvót

28.5.2021   
               
               
                  SK
               
               
                  Úradný vestník Európskej únie
               
               
                  L 188/54
               
            
         VYKONÁVACIE NARIADENIE KOMISIE (EÚ) 2021/852
         z 27. mája 2021,
         ktorým sa mení nariadenie Rady (ES) č. 32/2000 a nariadenie Komisie (ES) č. 847/2006, pokiaľ ide o vylúčenie dovozu výrobkov s pôvodom v Spojenom kráľovstve z colných kvót
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Rady (ES) č. 32/2000 zo 17. decembra 1999, ktorým sa otvárajú colné kvóty Spoločenstva záväzné podľa Všeobecnej dohody o clách a obchode (GATT) a určité ďalšie colné kvóty Spoločenstva a ustanovuje sa ich správa a ktorým sa ustanovujú podrobné pravidlá úpravy týchto kvót a ktorým sa zrušuje nariadenie Rady (ES) č. 1808/95 (1), a najmä na jeho článok 9 ods. 1 písm. b) prvú zarážku,
         so zreteľom na rozhodnutie Rady 2006/324/ES z 27. februára 2006 o uzavretí Dohody vo forme výmeny listov medzi Európskym spoločenstvom a Thajským kráľovstvom podľa článku XXIV:6 a článku XXVIII Všeobecnej dohody o clách a obchode (GATT) z roku 1994, ktorá sa týka zmeny úľav v harmonogramoch Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky počas ich pristúpenia k Európskej únii (2), a najmä na jeho článok 2,
         keďže:
         
                     (1)
                  
                  
                     Dohoda o obchode a spolupráci medzi Európskou úniou a Európskym spoločenstvom pre atómovú energiu na jednej strane a Spojeným kráľovstvom Veľkej Británie a Severného Írska na strane druhej (ďalej len „dohoda“) (3) bola podpísaná v mene Únie 29. decembra 2020. Má sa predbežne vykonávať od 1. januára 2021.
                  
               
                     (2)
                  
                  
                     Nariadením (ES) č. 32/2000 sa otvárajú colné kvóty Spoločenstva záväzné podľa Všeobecnej dohody o clách a obchode (GATT) a určité ďalšie colné kvóty Spoločenstva a ustanovuje ich správa a ustanovujú sa podrobné pravidlá úpravy týchto kvót a zrušuje sa nariadenie Rady (ES) č. 1808/95 (4).
                  
               
                     (3)
                  
                  
                     Nariadením Komisie (ES) č. 847/2006 (5) sa otvárajú colné kvóty Spoločenstva pre niektoré pripravené alebo konzervované ryby a ustanovuje ich správa.
                  
               
                     (4)
                  
                  
                     V dohode sa stanovuje, že výrobky s pôvodom v Spojenom kráľovstve nie sú oprávnené na dovoz do Únie v rámci existujúcich colných kvót WTO vymedzených v dohode. Odkazuje sa na colné kvóty rozdelené medzi zmluvné strany v zmysle rokovaní podľa článku XXVIII GATT iniciovaných Úniou v dokumente WTO G/SECRET/42/Add.2 (6) a rokovaní iniciovaných Spojeným kráľovstvom v dokumente WTO G/SECRET/44 (7) a v zmysle príslušných interných právnych predpisov každej zmluvnej strany. V dohode sa ďalej stanovuje, že status pôvodu výrobkov sa určuje na základe nepreferenčných pravidiel pôvodu uplatniteľných v dovážajúcej zmluvnej strane.
                  
               
                     (5)
                  
                  
                     Existujúce colné kvóty WTO vymedzené v dohode zodpovedajú koncesiám Únie v rámci WTO zahrnutým do návrhu listiny koncesií a záväzkov pre EÚ28 podľa GATT 1994, ktorý bol WTO predložený v dokumente G/MA/TAR/RS/506 (8) zmenenom dokumentmi G/MA/TAR/RS/506/Add.1 a G/MA/TAR/RS/506/Add.2 (9).
                  
               
                     (6)
                  
                  
                     Nariadenia (ES) č. 32/2000 a (ES) č. 847/2006 sa v súčasnosti uplatňujú na takýto dovoz s pôvodom v Spojenom kráľovstve. S cieľom dosiahnuť súlad s dohodou by sa uvedené nariadenia mali zmeniť tak, aby sa dovoz výrobkov s pôvodom v Spojenom kráľovstve vylúčil z existujúcich colných kvót WTO.
                  
               
                     (7)
                  
                  
                     Dohoda sa má predbežne vykonávať od 1. januára 2021. Dovoz výrobkov s pôvodom v Spojenom kráľovstve by sa preto mal takisto vylúčiť z uplatňovania colných kvót, ktorých obdobia platnosti sa začali pred 1. januárom 2021 a k uvedenému dátumu ešte prebiehali, pokiaľ ide o dovoz, ktorý sa uskutočnil 1. januára 2021 alebo neskôr.
                  
               
                     (8)
                  
                  
                     S cieľom zabezpečiť súlad s dohodou by toto nariadenie malo nadobudnúť účinnosť z dôvodu naliehavosti dňom jeho uverejnenia v Úradnom vestníku Európskej únie a malo by sa uplatňovať od 1. januára 2021, čiže odo dňa, keď dohoda nadobudla platnosť.
                  
               
                     (9)
                  
                  
                     Opatrenia stanovené v tomto nariadení sú v súlade so stanoviskom Výboru pre colný kódex,
                  
               PRIJALA TOTO NARIADENIE:
         
            Článok 1
            V hlave II nariadenia (ES) č. 32/2000 sa dopĺňa tento oddiel 4:
            
               „Oddiel 4
               
               
                  Zoznam colných kvót Spoločenstva zakotvených v GATT
               
               
                  Článok 7a
                  Colné kvóty Spoločenstva uvedené v prílohe I sa uplatňujú na dovozy s pôvodom vo všetkých tretích krajinách okrem Spojeného kráľovstva.“
               
            
         
         
            Článok 2
            Článok 2 nariadenia (ES) č. 847/2006 sa mení takto:
            
                        1.
                     
                     
                        v odseku 1 sa slová „vo všetkých krajinách“ nahrádzajú slovami „vo všetkých tretích krajinách okrem Spojeného kráľovstva“;
                     
                  
                        2.
                     
                     
                        v odseku 2 sa slová „vo všetkých krajinách“ nahrádzajú slovami „vo všetkých tretích krajinách okrem Spojeného kráľovstva“.
                     
                  
         
            Článok 3
            Nadobudnutie účinnosti a uplatňovanie
            Toto nariadenie nadobúda účinnosť dňom jeho uverejnenia v Úradnom vestníku Európskej únie.
            Uplatňuje sa od 1. januára 2021.
         
         
            Toto nariadenie je záväzné v celom rozsahu a priamo uplatniteľné v členských štátoch v súlade so zmluvami.
            V Bruseli 27. mája 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. ES L 5, 8.1.2000, s. 1.
         
            (2)  Ú. v. EÚ L 120, 5.5.2006, s. 17.
         
            (3)  Ú. v. EÚ L 444, 31.12.2020, s. 14.
         
            (4)  (Ú. v. ES L 176, 27.7.1995, s. 1).
         
            (5)  Nariadenie Komisie (ES) č. 847/2006 z 8. júna 2006 o otvorení a ustanovení správy colných kvót Spoločenstva pre niektoré pripravené alebo konzervované ryby (Ú. v. EÚ L 156, 9.6.2006, s. 8).
         
            (6)  https://docs.wto.org.
         
            (7)  https://docs.wto.org.
         
            (8)  https://docs.wto.org.
         
            (9)  https://docs.wto.org.